Vedtægter for den europæiske forskningsinfrastruktur for billeddannelsesteknologi inden for biologisk og biomedicinsk videnskab »Euro-BioImaging« — et europæisk konsortium for en forskningsinfrastruktur (Euro-BioImaging ERIC)

(2019/C 377/01)

EURO-BIOIMAGING-ERIC'S VEDTÆGTER

PRÆAMBEL

Euro-BioImagings medlemmer og observatører,

SOM ANERKENDER, at biovidenskabelig og biomedicinsk forskning er afgørende for håndteringen af store europæiske udfordringer såsom sundhed, demografiske ændringer og trivsel, fødevaresikkerhed, bæredygtigt landbrug, havforskning og maritim forskning, bioøkonomi og inklusive, innovative og sikre samfund,

SOM ANERKENDER, at nye billeddannelsesteknologier revolutionerer biovidenskaberne og forståelsen af sundhed og sygdom,

SOM ANERKENDER, at efterspørgslen blandt biovidenskabelige forskere efter adgang til innovative billeddannelsesteknologier, uddannelse, billeddatalagring og -analyse er stadigt stigende,

SOM ANERKENDER, at det er afgørende, at europæiske biovidenskabelige forskere bevarer teten inden for denne udvikling, så deres opdagelser fortsat driver innovationen og genererer viden,

SOM ANERKENDER, at etablering og drift af Euro-BioImaging ERIC er et redskab, ved hjælp af hvilket Europa kan udnytte det fulde potentiale ved den tekniske revolution inden for biovidenskab og give de bedste forskere adgang til banebrydende billeddannelsesteknologier og -tjenester, som de bedste eksperter på området stiller til rådighed,

SOM ANERKENDER, at forskersamfundet, navnlig forskere fra EU-medlemsstaterne og associerede lande, skal gives effektiv adgang til Euro-BioImaging ERIC's data og teknologi,

SOM ANERKENDER, at Euro-BioImaging ERIC's distribuerede struktur vil styrke det europæiske forskningsrum og bidrage til vidensmobilitet og formidling og optimering af udviklingen inden for forskning og teknologi i Europa,

SOM ØNSKER fortsat at styrke de europæiske staters og organisationers position inden for forskning og intensivere det videnskabelige samarbejde på tværs af de faglige og nationale grænser,

SOM ANERKENDER, at de biologiske og medicinske billeddannelsesfællesskaber har kapacitet til synergier og komplementære mål,

SOM ANERKENDER, at Euro-BioImaging ERIC skal forfølge synergier med andre forskningsinfrastrukturer, og

SOM ANERKENDER, at Euro-BioImaging ERIC's finansielle bæredygtighed er afgørende for at nå ovenstående målsætninger,

ER BLEVET ENIGE OM FØLGENDE:

KAPITEL 1

VÆSENTLIGE ELEMENTER

Artikel 1 Opgaver og aktiviteter 1. Euro-BioImaging ERIC's primære opgave er at etablere og drive en distribueret forskningsinfrastruktur for billeddannelse i Europa, der giver forskere fri adgang til innovative biologiske og medicinske billeddannelsesteknologier. Euro-BioImaging ERIC stiler mod at tilbyde ekspert- og billeddatatjenester og uddannelse i forbindelse med banebrydende forskning, hvor der anvendes billeddannelsesteknologier. 2. I varetagelsen af denne opgave og i overensstemmelse med bestemmelserne i disse vedtægter samt i udførelsen af Euro-BioImagings femårige strategiplan skal Euro-BioImaging ERIC navnlig udføre følgende aktiviteter: a) fri, fysisk adgang til billeddannelsesinfrastruktur b) avanceret ekspertise og tjenester til teknologibrugere c) uddannelse til teknologibrugere, medarbejdere og teknologieksperter d) dataanalyse og -lagring af brugergenerede billeddata e) fri virtuel adgang til billedanalysesoftware og billeddatalagre af offentlig interesse f) høje kvalitetsstandarder for billedoptagelse, uddannelse og dataforvaltning g) koordinerings- og integreringsaktiviteter på europæisk niveau for forskermiljøet inden for billeddannelse h) og andre aktiviteter, der er nødvendige for at udføre den primære opgave. 3. Euro-BioImaging ERIC kan ligeledes udøve andre aktiviteter såsom: a) promovering af Euro-BioImaging ERIC b) implementering af teknologiske udviklinger på området c) fælles udviklingsaktiviteter gennem et koordineret, langsigtet udviklingsprogram, som indebærer samarbejde mellem Euro-BioImaging-knudepunkter og brugergrupper, herunder industrien d) videnoverførsel til industrien og politiske beslutningstagere e) fremme af Euro-BioImaging ERIC's ressourcer til uddannelsesformål f) samarbejde og interaktion med forskningsinfrastrukturer på relaterede og komplementære områder 4. Euro-BioImaging ERIC skal forfølge sin hovedopgave uden gevinst for øje. Euro-BioImaging ERIC kan udføre begrænsede accessoriske økonomiske aktiviteter, enten direkte eller indirekte, forudsat at disse aktiviteter er forenelige med Euro-BioImaging ERIC's primære opgaver og med de aktiviteter, der er nødvendige for at udføre disse opgaver, og at de ikke bringer denne udførelse i fare. Indtægter, der genereres ved disse begrænsede accessoriske økonomiske aktiviteter anvendes til at fremme Euro-BioImagings formål.

Artikel 2 Vedtægtsmæssigt hjemsted 1. Euro-BioImaging ERIC er en distribueret forskningsinfrastruktur med vedtægtsmæssigt hjemsted i Finland. 2. Det Europæiske Laboratorium for Molekylærbiologi er vært for den fællesskabsspecifikke afdeling for biologisk billeddannelse og forvalte billeddata (Bio-Hub), og Italien er vært for den fællesskabsspecifikke afdeling for medicinsk billeddannelse og forvalte billeddata (Med-Hub). 3. Det vedtægtsmæssige hjemsted, Bio-Hub'en og Med-Hub'en udgør tilsammen Euro-BioImaging Hub'en. 4. Euro-BioImaging ERIC knyttes via serviceleveranceaftaler til de Euro-BioImaging-knudepunkter, der befinder sig i eller hos Euro-BioImaging ERIC-medlemmerne.

Artikel 3 Navn En europæisk forskningsinfrastruktur med betegnelsen »den europæiske forskningsinfrastruktur for billeddannelsesteknologi inden for biologisk og biomedicinsk videnskab« etableres som et europæisk konsortium for en forskningsinfrastruktur (ERIC), jf. Rådets forordning (EF) nr. 723/2009 (1), og kaldes »Euro-BioImaging — et europæisk konsortium for en forskningsinfrastruktur« eller »Euro-BioImaging ERIC«.

Artikel 4 Varighed og procedure for afvikling 1. Euro-BioImaging ERIC oprettes på ubestemt tid, men kan afvikles i overensstemmelse med proceduren i stk. 2-3. 2. Afviklingen af Euro-BioImaging ERIC besluttes af Euro-BioImaging ERIC's bestyrelse med to tredjedeles flertal. 3. Aktiver, der resterer efter betaling af Euro-BioImaging ERIC's gæld, skal fordeles blandt medlemmerne og observatørerne på tidspunktet for opløsningen i forhold til deres akkumulerede årlige bidrag til Euro-BioImaging ERIC, medmindre andet vedtages af Euro-BioImaging ERIC's bestyrelse.

Artikel 5 Ansvar 1. Euro-BioImaging ERIC hæfter for sin gæld. Euro-BioImaging ERIC hæfter ikke for gæld, der opstår i Euro-BioImaging-knudepunkter. 2. Euro-BioImaging ERIC-medlemmernes finansielle ansvar for Euro-BioImaging ERIC's gæld er begrænset til deres respektive bidrag. 3. Euro-BioImaging ERIC tegner de relevante forsikringer til dækning af de risici, der er i forbindelse med drift af Euro-BioImaging ERIC.

Artikel 6 Adgangspolitik for brugere 1. Effektiv adgang til Euro-BioImaging ERIC's tjenester, herunder fysisk adgang til alle billeddannelsesteknologier, uddannelse og ekspertise, gives på grundlag af de videnskabelige resultater og den tekniske gennemførlighed af brugerens foreslåede forskningsprojekt. 2. Euro-BioImagings bestyrelse skal godkende de regler for adgang, der gælder for procedurer og kriterier for adgang til Euro-BioImagings tjenester, idet principperne i det europæiske charter om adgang til forskningsinfrastrukturer tages i betragtning. 3. Billeddata, der administreres af Euro-BioImaging ERIC, vil — for så vidt det er lovligt — være frit tilgængelige for forskere, videnskabelige institutioner og andre interessenter i overensstemmelse med FAIR-principperne. Brug og indsamling af data er underlagt de relevante lovkrav om databeskyttelse.

Artikel 7 Politik for videnskabelig evaluering Euro-BioImaging ERIC's aktiviteter evalueres årligt af Euro-BioImagings videnskabelige rådgivende organ.

Artikel 8 Formidlingspolitik 1. Euro-BioImaging ERIC skal fremme forskning og som hovedregel opfordre til fri adgang til forskningsdata på de betingelser, der er fastsat i Euro-BioImaging ERIC's formidlingspolitik. 2. Euro-BioImaging ERIC skal anmode forskere om at gøre deres forskningsresultater offentligt tilgængelige og tilbyde at gøre resultaterne tilgængelige via Euro-BioImaging ERIC. Brug af Euro-BioImaging ERIC's tjenester og/eller infrastruktur er tilladt med kildeangivelse. 3. Euro-BioImaging ERIC skal bruge forskellige kanaler til at nå sin målgruppe, herunder webportaler, nyhedsbreve, workshops og deltagelse i konferencer samt artikler i magasiner og dagblade.

Artikel 9 Politik for intellektuelle ejendomsrettigheder 1. Med forbehold af bestemmelserne i kontrakterne mellem Euro-BioImaging ERIC og brugerne, tilhører de intellektuelle ejendomsrettigheder skabt af Euro-BioImaging ERIC's brugere disse brugere. 2. Euro-BioImaging ERIC kan have kontrol over de intellektuelle ejendomsrettigheder, der helt eller delvist skabes, opnås eller udvikles af Euro-BioImaging ERIC på de betingelser, der er fastsat i Euro-BioImaging ERIC's politik for intellektuelle ejendomsrettigheder.

Artikel 10 Beskæftigelsespolitik Procedurerne for udvælgelse, rekruttering og ansættelse af ansøgere til stillinger på Euro-BioImaging Hubs kontor skal være baseret på gennemsigtighed, ikkediskrimination og ligestilling.

Artikel 11 Politik for offentlige indkøb Euro-BioImaging ERIC behandler kandidater og tilbudsgivere på lige og ikkediskriminerende vilkår. Euro-BioImaging ERIC's indkøbspolitik følger principperne om gennemsigtighed, ikkediskriminering og konkurrence. Detaljerede regler om indkøbsprocedurer og -kriterier fastsættes i indkøbspolitikkens gennemførelsesbestemmelser.

KAPITEL 2

ALMINDELIGE BESTEMMELSER

Artikel 12 Definitioner I disse vedtægter forstås ved: a) »Euro-BioImaging«: paneuropæisk forskningsinfrastruktur, der giver fri brugeradgang til en bred vifte af avancerede billeddannelsesteknologier til brug i biovidenskaben, herunder biologisk og biomedicinsk billeddannelse b) »Euro-BioImaging ERIC«: juridisk enhed etableret i henhold til artikel 3 c) »Euro-BioImaging ERIC-medlem«: enhed opført på listen i artikel 16, stk. 1, (dvs. EU's medlemsstaterne, associerede lande, andre tredjelande end associerede lande og mellemstatslige organisationer), der er blevet medlem af Euro-BioImaging ERIC efter færdiggørelse af ansøgningsproceduren i henhold til artikel 16, stk. 2 d) »Euro-BioImaging ERIC-medlemsland«: medlem af Euro-BioImaging ERIC, som er et land (dvs. en EU-medlemsstat, et associeret land eller et tredjeland) e) »Euro-BioImaging ERIC-observatør«: enhed opført på listen i artikel 16, stk. 1, som (endnu) ikke er i stand til at tiltræde som Euro-BioImaging ERIC-medlem, og som har færdiggjort sin ansøgning om observatørstatus f) »Euro-BioImaging Hub«: koordinationscenter for Euro-BioImaging ERIC, bestående af det vedtægtsmæssige hjemsted, Bio-Hub'en og Med-Hub'en g) »vedtægtsmæssigt hjemsted«: Finland, som er det land, der er vært for Euro-BioImaging ERIC, jf. artikel 8 i forordning (EF) nr. 723/2009 h) »Bio-Hub«: del af Euro-BioImaging Hub'en, som Det Europæiske Laboratorium for Molekylærbiologi er vært for, og som varetager koordinerings- og støtteaktiviteter for Euro-BioImaging Hub med hensyn til brugeradgang og uddannelse inden for biologisk billeddannelse og forvaltning af billeddata. Den består af Bio-Hub'ens sektionsdirektør og personale. Den er den fællesskabsspecifikke sektion for biologisk billeddannelse i) »Med-Hub«: del af Euro-BioImaging Hub'en, som Italien er vært for, og som varetager koordinerings- og støtteaktiviteter for Euro-BioImaging Hub med hensyn til brugeradgang og uddannelse inden for medicinsk billeddannelse og forvaltning af billeddata. Den består af Med-Hub'ens sektionsdirektør og personale. Den er den fællesskabsspecifikke sektion for medicinsk billeddannelse j) »Euro-BioImaging-knudepunkt«: et nationalt eller internationalt forskningsinstitut eller et netværk af institutter beliggende i eller hos et Euro-BioImaging ERIC-medlem, som efter at have opfyldt de vilkår og procedurer, der er fastsat af Euro-BioImagings bestyrelse, har indgået en serviceleveranceaftale med Euro-BioImaging ERIC k) »Euro-BioImagings bestyrelse«: Euro-BioImaging ERIC's beslutningstagende organ, jf. artikel 29 l) »Euro-BioImagings direktorat«: Euro-BioImaging ERIC's forvaltningsorgan, jf. artikel 30 m) »Euro-BioImagings videnskabelige rådgivende organ«: Euro-BioImagings videnskabelige rådgivende organ, jf. artikel 31 n) »Euro-BioImagings panel af knudepunkter«: rådgivende organ, jf. artikel 32 o) »EBIB's rådgivende panel«: det rådgivende panel for Euro-BioImagings industriråd, der er et rådgivende organ som omhandlet i artikel 33 p) »rådgivende organer«: Euro-BioImagings videnskabelige rådgivende organ, Euro-BioImagings panel af knudepunkter, EBIB's rådgivende panel og andre rådgivende beslutningstagende organer uden beslutningskompetence, som efterfølgende er blevet etableret af Euro-BioImagings bestyrelse q) »Euro-BioImaging Hubs kontor«: personale, der arbejder for Euro-BioImagings direktorat, jf. artikel 14 r) »simpelt flertal«: afstemningsresultat med mere end halvdelen af de afgivne stemmer s) »to tredjedeles flertal«: afstemningsresultat med to tredjedele af de afgivne stemmer fra de af Euro-BioImaging ERIC's medlemmer, der er til stede eller repræsenteret t) »tre fjerdedeles flertal«: afstemningsresultat med tre fjerdedele af de afgivne stemmer fra Euro-BioImaging ERIC's medlemmer, som er til stede eller repræsenteret u) »Det Europæiske Laboratorium for Molekylærbiologi (EMBL)«: mellemstatslig organisation med de privilegier og immuniteter, der er er fastsat i dens stiftelsesdokumenter og international ret; vært for Bio-Hub v) »Euro-BioImagings finansieringsplan«: et femårigt skøn over værdien af og tidsplanen for de finansielle ressourcer, der kræves for at gennemføre Euro-BioImagings strategiplan w) »Euro-BioImagings strategiplan«: en femårig strategiplan vedtaget af Euro-BioImagings bestyrelse med henblik på at nå Euro-BioImaging ERIC's mål, herunder videnskabelige, teknologiske og administrative anliggender x) »forretningsorden for Euro-BioImaging-bestyrelse«: regler for organisering og drift af Euro-BioImagings bestyrelse, som denne har vedtaget i overensstemmelse med artikel 29, stk. 8, litra i) y) »bidrag«: monetære bidrag og bidrag i naturalier til Euro-BioImaging ERIC som fastsat af Euro-BioImagings bestyrelse i overensstemmelse med bestemmelserne i kapitel 5 z) »bidrag i naturalier«: bidrag, som ikke er monetære, jf. artikel 26. aa) »etiske, juridiske og sociale konsekvenser«: konsekvenser af etisk, juridisk og social karakter.

Artikel 13 Organisatorisk struktur 1. De specifikke opgaver for hver sektion af Euro-BioImaging Hub fastsættes i en intern politik på forslag af Euro-BioImagings direktorat. Denne interne politik skal vedtages på Euro-BioImaging-bestyrelsens første møde. 2. Den interne politik skal udvikles i overensstemmelse med følgende principper: a) Hver sektion af Euro-BioImaging Hub skal udføre specifikke opgaver på de områder, inden for hvilke den pågældende sektion er den førende ekspert og kan yde den bedste service. b) Det Europæiske Laboratorium for Molekylærbiologi er vært for de generelle datatjenester. c) Generelt er det vedtægtsmæssige hjemsted ansvarlig for den overordnede koordinering og administration af Euro-BioImaging ERIC, uanset at Bio-Hub'en og Med-Hub'en bistår det vedtægtsmæssige hjemsted i varetagelsen af de generelle opgaver, som kræver fællesskabsspecifik gennemførelse. d) Generelt skal Bio-Hub og Med-Hub være ansvarlige for koordinering og støtte af infrastrukturens fællesskabsspecifikke aktiviteter. 3. Opgaver og aktiviteter, der udføres af de enkelte sektioner af Euro-BioImaging Hub, herunder beskæftigelse, er underlagt lovene og bestemmelserne i det land eller den internationale organisation, hvor disse aktiviteter udføres. 4. Det vedtægtsmæssige hjemsted, Bio-Hub'en og Med-Hub'en skal ikke stille midler til rådighed, og udførelsen af de opgaver, de er pålagt, er derfor afhængig af, at de får stillet tilstrækkelige midler til rådighed fra Euro-BioImaging ERIC's budget og af en egnet finansieringsplan for Euro-BioImaging.

Artikel 14 Euro-BioImaging Hubs kontor 1. Euro-BioImaging Hubs kontor skal bistå Euro-BioImagings direktorat i varetagelsen af dets opgaver og i den overordnede koordinering og administration af Euro-BioImaging ERIC. 2. Det personale på Euro-BioImaging Hubs kontor, som arbejder i Finland, ansættes af den relevante juridiske enhed i det vedtægtsmæssige hjemsted eller af Euro-BioImaging ERIC. De udpeges og afskediges af samt rapporterer til generaldirektøren. 3. Det personale på Euro-BioImaging Hubs kontor, der arbejder på EMBL, ansættes af Bio-Hub-værten. De udpeges og afskediges af samt rapporterer til Bio-Hub'ens sektionsdirektør. 4. Det personale på Euro-BioImaging Hubs kontor, som arbejder i Italien, ansættes af den relevante juridiske enhed i Med-Hub-værten eller af Euro-BioImaging ERIC. De udpeges og afskediges af samt rapporterer til Med-Hub'ens sektionsdirektør.

Artikel 15 Arbejdssprog Euro-BioImaging ERIC's arbejdssprog er engelsk.

KAPITEL 3

MEDLEMSKAB OG OBSERVATØRSTATUS

Artikel 16 Medlemsskab og optagelse af nye Euro-BioImaging ERIC-medlemmer 1. Medlemskab af Euro-BioImaging ERIC er åbent for: a) EU-medlemsstater b) associerede lande c) andre tredjelande end associerede lande samt d) mellemstatslige organisationer. 2. De i stk. 1 nævnte enheder, som ønsker medlemsskab af Euro-BioImaging ERIC, skal indgive en ansøgning til Euro-BioImagings bestyrelse, som opfylder følgende adgangskrav: a) Ansøgningen skal indeholde en beskrivelse af, hvordan ansøgeren vil bidrage til udførelsen af Euro-BioImaging ERIC's opgaver og aktiviteter som beskrevet i kapitel 1, samt hvordan ansøgeren vil opfylde de forpligtelser, der er anført i kapitel 4. Ansøgeren skal navnlig godtgøre over for Euro-BioImagings bestyrelse, at vedkommende har tilstrækkelige midler og det fortsatte engagement til at gøre følgende: i) yde bidrag til Euro-BioImaging og ii) overholde og deltage i Euro-BioImaging ERIC's forvaltningsordninger i overensstemmelse med vedtægterne. b) Ansøgningen skal ligeledes indeholde en erklæring om overholdelse af vedtægterne og Euro-BioImagings bestyrelses forretningsorden samt interne politikker og beslutninger fra Euro-BioImaging ERIC's beslutningstagende organer. 3. Den skriftlige ansøgning indgives til formanden for Euro-BioImagings bestyrelse, som skal godkende den. Formanden for Euro-BioImagings bestyrelse meddeler ansøgeren om optagelse eller afslag. 4. Euro-BioImaging ERIC skal til enhver tid have mindst én EU-medlemsstat som medlem og mindst to andre Euro-BioImaging ERIC-medlemmer, som enten er EU-medlemsstater eller associerede lande. Listen over Euro-BioImaging ERIC-medlemmer findes i bilag I. 5. Hvis et medlemskab af Euro-BioImaging ERIC på noget tidspunkt ikke er i overensstemmelse med stk. 4, skal Euro-BioImaging ERIC afvikles. 6. Hvis EU-medlemsstaterne og de associerede lande på noget tidspunkt ophører med at have stemmeflertallet i Euro-BioImagings bestyrelse, skal Euro-BioImaging ERIC afvikles. For at undgå afvikling af Euro-BioImaging ERIC kan Euro-BioImaging ERIC-medlemmerne blive enige om en prioritering af EU-medlemsstaternes eller de associerede landes stemmer, så de tilsammen fortsat har stemmeflertallet.

Artikel 17 Medlemsskab og optagelse af nye Euro-BioImaging ERIC-observatører 1. Enheder, der er anført på listen i artikel 16, stk. 1, og som (endnu) ikke er i stand til at tiltræde som Euro-BioImaging ERIC-medlem, kan ansøge om medlemsskab. Ansøgningen om optagelse som Euro-BioImaging ERIC-observatør skal indeholde en erklæring om overholdelse af vedtægterne og Euro-BioImagings bestyrelses forretningsorden samt interne politikker og beslutninger fra Euro-BioImaging ERIC's beslutningstagende organer. Den skriftlige ansøgning indgives til formanden for Euro-BioImagings bestyrelse, som skal godkende den. Formanden for Euro-BioImagings bestyrelse meddeler ansøgeren om optagelse, herunder en række betingelser knyttet hertil, eller afslag. 2. Euro-BioImaging ERIC-observatører er ikke Euro-BioImaging ERIC-medlemmer og har udelukkende de rettigheder og forpligtelser, der er fastsat for Euro-BioImaging ERIC-observatører i vedtægterne og/eller Euro-BioImagings bestyrelses forretningsorden eller interne politikker. Euro-BioImaging ERIC-observatører har ret til at deltage i møderne i Euro-BioImagings bestyrelse, dog uden stemmeret, jf. de af bestyrelsen fastsatte betingelser. Euro-BioImaging ERIC-observatørernes rettigheder og forpligtelser kan ændres af Euro-BioImagings bestyrelse. 3. Listen over Euro-BioImaging ERIC-observatører findes i bilag I. 4. Niveauet for det årlige bidrag, som Euro-BioImaging ERIC-observatører skal betale, er fastsat i artikel 24, stk. 4.

Artikel 18 Varighed af medlemskab eller observatørstatus og udtræden 1. Euro-BioImaging ERIC-medlemmer kan ikke træde ud de første fem år af deres medlemskab. Efter den femårige periode kan ethvert Euro-BioImaging ERIC-medlem træde ud ved at give et skriftligt varsel om udtrædelse på et år til formanden for Euro-BioImagings bestyrelse. Udtrædelsen får først virkning den 31. december efter slutningen af den etårige periode. 2. Status som Euro-BioImaging ERIC-observatør tildeles for en periode på tre år, der kan fornys af Euro-BioImagings bestyrelse for en treårig periode på anmodning fra den pågældende observatør. 3. Enhver Euro-BioImaging ERIC-observatør kan bringe sin observatørstatus til ophør ved at give et skriftligt varsel herom på et år til formanden for Euro-BioImagings bestyrelse. Ophøret får først virkning den 31. december efter slutningen af den etårige periode. 4. Euro-BioImaging ERIC-medlemmer, der træder ud, eller Euro-BioImaging ERIC-observatører, der bringer deres observatørstatus til ophør, har ikke ret til at kræve tilbagebetaling af de bidrag, som de har ydet til Euro-BioImaging ERIC, og de skal fortsat betale alle de bidrag, som de var forpligtet til som medlem eller observatør, herunder eventuelle ubetalte bidrag i de første fem års medlemsskab. Udtrædelsen eller ophøret får ikke virkning, før det Euro-BioImaging ERIC-medlem, der træder ud, eller den Euro-BioImaging ERIC-observatør, der bringer sin observatørstatus til ophør, har opfyldt sine forpligtelser. 5. Udtrædelsen og dens følger for Euro-BioImaging ERIC skal formelt registreres af Euro-BioImagings bestyrelse i skriftlig form. 6. Udtrædelse af et Euro-BioImaging ERIC-medlem medfører automatisk udtrædelse af dens Euro-BioImaging-knudepunkter af Euro-BioImaging ERIC.

Artikel 19 Suspension af Euro-BioImaging ERIC-medlemmernes rettigheder Hvis et Euro-BioImaging ERIC-medlem skylder bidrag, der er større end eller lig med de bidrag, som Euro-BioImaging ERIC-medlemmet skylder for det foregående år, suspenderes dets stemmerettigheder i Euro-BioImagings bestyrelse automatisk.

Artikel 20 Ophævelse af medlemskab og observatørstatus 1. Med forbehold af Euro-BioImagings bestyrelses beføjelser til at suspendere et Euro-BioImaging ERIC-medlems eller -observatørs rettigheder kan bestyrelsen ophæve et medlemskab eller en observatørstatus, hvis følgende betingelser er opfyldt: a) Euro-BioImaging ERIC-medlemmet eller -observatøren har begået en væsentlig overtrædelse af sine forpligtelser under vedtægterne eller har forårsaget/truer med at forårsage en alvorlig forstyrrelse af Euro-BioImaging ERIC's aktiviteter. Et Euro-BioImaging ERIC-medlem, som er bagud med betalingen af sine bidrag for de to foregående regnskabsår, anses for at forårsage en alvorlige forstyrrelse i den i vedtægterne anvendte betydning b) Euro-BioImaging ERIC-medlemmet eller -observatøren har haft rig mulighed for at fremlægge sit forsvar for Euro-BioImagings bestyrelse og er blevet hørt af denne samt c) Euro-BioImaging ERIC-medlemmet eller -observatøren har ikke rettet op på en sådan overtrædelse inden for tre måneder i henhold til Euro-BioImagings bestyrelses skriftlig meddelelse. 2. Et Euro-BioImaging ERIC-medlem eller en Euro-BioImaging ERIC-observatør, hvis medlemskab eller observatørstatus er ophævet, har ikke ret til at kræve kompensation eller goodwill eller tilbagebetaling af de bidrag, der er ydet i det regnskabsår, hvor ophævelsen får virkning, ej heller for foregående år. De er heller ikke undtaget fra betaling af de bidrag, som de skylder til Euro-BioImaging ERIC's budget, herunder bidrag for hele det regnskabsår, hvor ophævelsen får virkning, hverken helt eller delvist. Ubetalte bidrag, herunder eventuelle ubetalte bidrag for de første fem års medlemskab, betales øjeblikkeligt efter, at ophævelsen af medlemskabet eller observatørstatussen er blevet bekræftet. 3. Euro-BioImaging ERIC-medlemmets eller Euro-BioImaging ERIC-observatørens eventuelle udestående forpligtelser skal opfyldes omgående efter bekræftelsen af medlemskabets eller observatørstatussens ophævelse. 4. Ophævelse af et Euro-BioImaging ERIC-medlemsskab medfører automatisk udtrædelse af dette medlems Euro-BioImaging-knudepunkter af Euro-BioImaging ERIC.

KAPITEL 4

RETTIGHEDER OG PLIGTER FOR EURO-BIOIMAGING ERIC-MEDLEMMER OG -OBSERVATØRER

Artikel 21 Rettigheder og pligter for EURO-BIOIMAGING ERIC-medlemmer 1. Med forbehold af andre rettigheder i vedtægterne, Euro-BioImaging-bestyrelsens forretningsorden, interne politikker, Euro-BioImaging-bestyrelsens beslutninger eller gældende lovgivning har hvert Euro-BioImaging ERIC-medlem ret til at: a) deltage via sine delegerede i Euro-BioImaging ERIC-bestyrelsens møder med stemmeret med hensyn til de i artikel 29, stk. 8, nævnte punkter b) vælge og blive valgt til Euro-BioImaging ERIC beslutningstagende organer via sine delegerede c) udpege repræsenterende offentlige enheder på de betingelser, der er fastsat i ERIC-forordningen d) foreslå Euro-BioImaging-knudepunkter via sine delegerede efter vellykket afslutning af den procedure, som Euro-BioImagings bestyrelse har godkendt e) sikre dets forskersamfunds ret til at bruge de tjenester, som Euro-BioImaging Hub og Euro-BioImaging-knudepunkterne leverer, på de betingelser, der bl.a. er fastsat i Euro-BioImaging ERIC's adgangspolitik f) købe varer og tjenesteydelser, som skal ydes i form af naturalier til Euro-BioImaging ERIC's officielle og eksklusive brug, og alene foretages til Euro-BioImaging ERIC's ikkeøkonomiske aktiviteter (og bogført som sådan i Euro-BioImaging ERIC's regnskaber). 2. Med forbehold af andre forpligtelser i vedtægterne, Euro-BioImaging-bestyrelsens forretningsorden, interne politikker, Euro-BioImaging-bestyrelsens beslutninger eller gældende lovgivning er hvert Euro-BioImaging ERIC-medlem forpligtet til at: a) yde sit bidrag i henhold til artikel 24 b) bære det finansielle ansvar for Euro-BioImaging ERIC's gæld inden for rammerne af medlemmets respektive bidrag, jf. artikel 5 c) udpege delegerede, jf. artikel 29, stk. 4, og give dem fuld bemyndigelse til at stemme om alle emner, der måtte opstå under Euro-BioImagings bestyrelses drøftelser, der er anført på dagsordenen, og dem, der er indgives med henblik på godkendelse ved skriftlig procedure d) rette sig efter beslutninger truffet af Euro-BioImaging ERIC's beslutningstagende organer e) samarbejde for at sikre, at tjenesterne i de enkelte Euro-BioImaging-knudepunkter er i overensstemmelse med Euro-BioImagings standarder samt f) bestræbe sig på at støtte Euro-BioImaging-knudepunkterne i overensstemmelse med nationale politikker og beslutninger truffet af Euro-BioImagings bestyrelse ved bl.a. at investere i infrastruktur, hvor det er relevant.

Artikel 22 Rettigheder og pligter for Euro-BioImaging ERIC-observatører 1. Euro-BioImaging ERIC-observatørers rettigheder omfatter følgende: a) retten til at deltage i møderne i Euro-BioImagings bestyrelse uden stemmeret b) dets forskersamfunds ret til at deltage i de aktiviteter, som Euro-BioImaging-bestyrelsen udpeger c) retten til at udpege repræsenterende offentlige enheder i henhold til ERIC-forordningen d) retten til at udtræde af Euro-BioImaging ERIC på de i artikel 18 fastsatte betingelser. 2. Enhver Euro-BioImaging ERIC-observatør skal: a) yde bidrag i henhold til artikel 24, stk. 4 b) bære det finansielle ansvar for Euro-BioImaging ERIC's gæld inden for rammerne af observatørens respektive bidrag, jf. artikel 5 c) udpege delegerede, jf. artikel 29, stk. 4 samt d) rette sig efter beslutninger truffet af Euro-BioImaging ERIC's organer.

KAPITEL 5

MODEL FOR FINANSIERING OG BIDRAG

Artikel 23 Ressourcer Euro-BioImaging ERIC's ressourcer skal bestå af følgende: a) bidrag ydet i henhold til artikel 24, stk. 1 og 2 b) tilskud og c) andre ressourcer inden for de grænser og på de vilkår, der er godkendt af Euro-BioImagings bestyrelse (såsom, men ikke begrænset til, varer og tjenester i den i artikel 21, stk. 1, litra f), fastsatte betydning).

Artikel 24 Bidrag 1. Euro-BioImaging ERIC-medlemslandene er i fællesskab ansvarlige for at sikre tilstrækkelig finansiering af Euro-BioImaging ERIC's aktiviteter og en positiv kassebeholdning i deres årlige bidrag. 2. Euro-BioImaging ERIC-medlemslandene skal yde årlige bidrag til Euro-BioImaging ERIC's budget i overensstemmelse med Euro-BioImagings finansieringsplan, jf. artikel 25. 3. EMBL skal som iværksættende Euro-BioImaging ERIC-medlem og mellemstatslig organisation yde bidrag i naturalier som fastsat i bilag II. De bidrag, som andre mellemstatslige organisationer skal yde, fastsættes af Euro-BioImagings bestyrelse fra sag til sag. 4. Euro-BioImaging ERIC-observatører skal betale 30 % af det bidrag, de ville skulle betale, hvis de var Euro-BioImaging-medlemmer. 5. Ud over det i artikel 25, stk. 2, fastsatte bidrag skal Euro-BioImaging ERIC-medlemmer, som er vært for det vedtægtsmæssige hjemsted, Bio-Hub'en og Med-Hub'en, stille plads til rådighed for Euro-BioImaging Hub'ens koordineringsaktiviteter som beskrevet i artikel 13, stk. 2, i det omfang, der er planlagt for den grundlæggende drift. Støtte- og infrastrukturudgifter afholdt af værterne for Euro-BioImaging Hub'en skal dækkes af Euro-BioImaging ERIC's budget.

Artikel 25 Finansiel planlægning og beregning af bidrag 1. Hvert femte år skal Euro-BioImagings direktorat fremlægge et udkast til en finansieringsplan for Euro-BioImagings bestyrelse med henblik på drøftelse og godkendelse. Finansieringsplanen danner grundlag for hvert Euro-BioImaging ERIC-medlemslands bidrag i denne femårige periode og det maksimale aftalte budget for Euro-BioImaging ERIC i samme periode. Finansieringsplanen skal være baseret på Euro-BioImagings strategiplan. 2. Bidragene skal beregnes en gang ved hver finansieringsplans begyndelse. Hvert Euro-BioImaging ERIC-medlemslands årlige bidrag består af to dele: a) et fast beløb, der udgør 40 % af de samlede årlige bidrag fra Euro-BioImaging ERIC-medlemslandene b) et variabelt beløb, der udgør 60 % af det samlede årlige bidrag fra Euro-BioImaging ERIC-medlemslandene, baseret på gennemsnittet af Euro-BioImaging ERIC-medlemslandenes nominelle bruttonationalprodukt i de tre foregående kalenderår, for hvilke der foreligger statistiske oplysninger fra Eurostat (eller fra Den Internationale Valutafond for så vidt angår lande, der ikke er omfattet af Eurostats statistikker). 3. Med forbehold af artikel 26 skal bidragene beregnes og betales i euro. 4. I tilfælde af tiltrædelse, udtrædelse eller ophævelse af Euro-BioImaging ERIC-medlemsskab i løbet af en igangværende finansieringsplans varighed, forbliver bidragene for de resterende Euro-BioImaging ERIC-medlemmer uændrede.

Artikel 26 Bidragenes art 1. Årlige bidrag til Euro-BioImaging ERIC's budget er pr. definition monetære bidrag. 2. Euro-BioImagings bestyrelse kan godkende bidrag i naturalier foreslået af et Euro-BioImaging ERIC-medlem eller en Euro-BioImaging ERIC-observatør på de betingelser og efter de kriterier, der er fastsat i politikken for bidrag i naturalier, som Euro-BioImagings bestyrelse har godkendt, forudsat at Euro-BioImaging ERIC har tilstrækkelige finansielle ressourcer til at opfylde sine finansielle forpligtelser i henhold til Euro-BioImagings femårige finansieringsplan og Euro-BioImagings strategiplan. 3. Bidrag i naturalier skal være kvantificerbare, kunne kontrolleres og svare til et finansielt bidrag til Euro-BioImaging ERIC. Deres angivne værdi skal evalueres af et ekspertudvalg, som skal tage den eksisterende ressourcestruktur og de eventuelt opståede koordineringsomkostninger i betragtning. 4. I den interne politik for bidrag i naturalier skal den maksimale procentsats for bidrag i naturalier være fastsat. 5. Hvis bidragene i naturalier består af aktiver, skal der indgås en separat aftale mellem det respektive Euro-BioImaging ERIC/den respektive Euro-BioImaging ERIC-observatør og Euro-BioImaging ERIC med henblik på at præcisere ejendomsrettigheder og andre relevante spørgsmål. 6. Hvis bidragene i naturalier består af udstationering af lokalt personale til Euro-BioImaging ERIC, skal Euro-BioImaging ERIC godkende udvælgelseskriterierne for den pågældende stilling. Euro-BioImaging ERIC's bestyrelse godkender kun sådanne bidrag i naturalier, hvis de specifikke kriterier er opfyldt.

Artikel 27 Budgetprincipper, regnskab og revision 1. Euro-BioImaging ERIC's regnskabsår begynder den 1. januar og slutter den 31. december hvert år. 2. Euro-BioImagings direktorat skal senest den 1. oktober fremlægge et budget for det kommende år for Euro-BioImaging ERIC's bestyrelse. 3. Euro-BioImaging ERIC's årsregnskab ledsages af en beretning om den budgetmæssige og finansielle forvaltning af regnskabsåret. 4. Euro-BioImaging ERIC er underlagt lovkravene i det land, hvor det har sit vedtægtsmæssige hjemsted, om opstilling, fremlæggelse, revision og offentliggørelse af regnskaber.

Artikel 28 Fritagelse for moms og punktafgifter 1. Momsfritagelser på grundlag af artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (2) og i overensstemmelse med artikel 50 og 51 i Rådets gennemførelsesforordning (EU) nr. 282/2011 (3) skal anvendes på indkøb af varer og tjenesteydelser foretaget af Euro-BioImaging ERIC og et Euro-BioImaging ERIC-medlem i den i kapitel 3 og 4 i vedtægterne anvendte betydning, som er til officiel og eksklusiv brug for Euro-BioImaging ERIC, forudsat at sådanne indkøb alene foretages til Euro-BioImaging ERIC's ikkeøkonomiske aktiviteter i overensstemmelse med dets aktiviteter. Momsfritagelse er begrænset til indkøb på over 300 EUR. 2. Fritagelse for punktafgifter på grundlag af artikel 12 i Rådets direktiv 2008/118/EF (4) er begrænset til Euro-BioImaging ERIC's indkøb til officiel og eksklusiv brug for Euro-BioImaging ERIC, forudsat at sådanne indkøb alene foretages til Euro-BioImaging ERIC's ikkeøkonomiske aktiviteter i overensstemmelse med dets aktiviteter, og at indkøbet er på over 300 EUR. 3. Personalets indkøb er ikke omfattet af fritagelserne.

KAPITEL 6

FORVALTNING

Artikel 29 Euro-BioImagings bestyrelse 1. Euro-BioImagings bestyrelse er Euro-BioImaging ERIC's beslutningstagende organ. 2. Euro-BioImagings bestyrelse består af repræsentanter for Euro-BioImaging ERIC's medlemmer og observatører. 3. Hvert Euro-BioImaging ERIC-medlem har én udelelig stemme. Euro-BioImaging ERIC-observatører kan deltage i bestyrelsens møder uden stemmeret. 4. Hver Euro-BioImaging ERIC-medlem og observatør udpeger op til tre delegerede, som kan ledsages af rådgivere. Medlemmer af de rådgivende organer kan ikke udpeges som delegerede. 5. Ethvert Euro-BioImaging ERIC-medlem eller enhver Euro-BioImaging ERIC-observatør kan repræsenteres i Euro-BioImaging ERIC af en offentlig enhed, herunder regioner eller private enheder, der varetager offentlige tjenesteydelsesopgaver, efter eget valg og udpeget efter egne regler og procedurer. Disse Euro-BioImaging ERIC-medlemmer eller -observatører skal underrette formanden for Euro-BioImagings bestyrelse om ændringer af repræsentanten, ophævelse af dennes mandat eller enhver anden ændring af repræsentantens specifikke rettigheder og forpligtelser. 6. Bestyrelsen mødes mindst to gange om året. Bestyrelsen indkaldes til møde af formanden. Der kan indkaldes til et ekstraordinært møde i Euro-BioImagings bestyrelse, hvis mindst 50 % af Euro-BioImaging ERIC-medlemmerne anmoder herom. 7. Det kræver et beslutningsdygtigt flertal på to tredjedele blandt Euro-BioImaging-medlemmerne for at afholde et gyldigt bestyrelsesmøde. Hvis der ikke er et beslutningsdygtigt flertal, skal der indkaldes til et nyt møde så hurtigt som muligt med en ny invitation og samme dagsorden. Ved det nye møde anses det beslutningsdygtige flertal for at være nået, hvis 50 % af Euro-BioImaging ERIC-medlemmerne er til stede. 8. Euro-BioImagings bestyrelse er ansvarlig for den overordnede ledelse af og det overordnede tilsyn med Euro-BioImaging ERIC. Euro-BioImagings bestyrelse skal navnlig: a) godkende optagelsen af en interesseret enhed som nyt Euro-BioImaging ERIC-medlem med to tredjedeles flertal b) godkende ansøgninger om Euro-BioImaging ERIC-observatørstatus og fornyelsen af observatørstatussen med to tredjedeles flertal c) træffe beslutning om ophævelse af et Euro-BioImaging ERIC's medlemskab eller en Euro-BioImaging ERIC's observatørs observatørstatus på de betingelser, der er fastsat i artikel 20, med tre fjerdedeles flertal d) vedtage Euro-BioImagings strategiplan med tre fjerdedeles flertal e) godkende Euro-BioImagings finansieringsplan med tre fjerdedeles flertal f) årligt godkende Euro-BioImagings budget med tre fjerdedeles flertal g) godkende de reviderede årsregnskaber og de ledsagende rapporter om den budgetmæssige og finansielle forvaltning af det foregående regnskabsår med to tredjedeles flertal h) vedtage forslag om ændringer af vedtægterne med tre fjerdedeles flertal i) fastsætte eller ændre Euro-BioImagings bestyrelses forretningsorden med to tredjedeles flertal j) fastsætte eller ændre Euro-BioImagings interne politikker, herunder de politikker, der er nævnt i kapitel 1 og 7, med to tredjedeles flertal k) godkende de rådgivende organers mandat med to tredjedeles flertal l) godkende kriterier og procedure for forslag, evaluering og godkendelse af Euro-BioImaging-knudepunkter med to tredjedeles flertal m) træffe beslutning om at indgå, ophæve, forny eller ikke forny en serviceleveranceaftale med Euro-BioImaging-knudepunkter med to tredjedeles flertal n) udpege og afskedige generaldirektøren og sektionsdirektørerne med to tredjedeles flertal o) udpege formanden og næstformanden/næstformændene for Euro-BioImagings bestyrelse med to tredjedeles flertal p) udpege medlemmer af de rådgivende organer ved simpelt flertal q) oprette og afskaffe andre end de i vedtægterne fastsatte rådgivende organer, udvalg og arbejdsgrupper, som den finder det nødvendigt for, at Euro-BioImaging ERIC kan fungere korrekt og nå sine mål, med to tredjedeles flertal r) godkende rapporter ved simpelt flertal s) godkende afviklingen af Euro-BioImaging med tre fjerdedeles flertal samt t) træffe beslutning om andre spørgsmål, der er nødvendige for varetage Euro-BioImaging ERIC's opgaver med to tredjedeles flertal.

Artikel 30 Euro-BioImagings direktorat 1. Euro-BioImagings direktorat er Euro-BioImaging ERIC's forvaltningsorgan. Det skal bestå af generaldirektøren, som skal være Euro-BioImagings retlige repræsentant, en sektionsdirektør for Bio-Hub'en og en sektionsdirektør for Med-Hub'en. Generaldirektøren repræsenterer sammen med de to sektionsdirektører Euro-BioImaging ERIC og fremmer forskningsinfrastrukturen på nationalt og internationalt niveau. 2. Euro-BioImagings bestyrelse udpeger generaldirektøren og sektionsdirektørerne for en bestemt periode og sørger ligeledes for deres afskedigelse. 3. Sektionsdirektørerne skal arbejde tæt sammen med generaldirektøren som en ledelsesgruppe om at forberede og gennemføre Euro-BioImaging ERICs opgaver som omhandlet i artikel 1, navnlig de opgaver, der kræver fællesskabsspecifik gennemførelse. Generaldirektøren træffer beslutninger, som påvirker den overordnede infrastruktur på ikkefællesskabsspecifik vis, efter drøftelse med og modtagelse af input fra sektionsdirektørerne. Beslutninger, der vedrører et enkelt samfund, træffes af generaldirektøren sammen med den respektive sektionsdirektør. 4. Euro-BioImagings direktorat varetager den daglige forvaltning af Euro-BioImaging ERIC og er ansvarlig for gennemførelsen af de af Euro-BioImaging ERIC's bestyrelse trufne beslutninger, herunder (men ikke begrænset til): a) udarbejdelse af Euro-BioImagings strategiplan, i forbindelse med hvilken det søger rådgivning hos Euro-BioImagings panel af knudepunkter og Euro-BioImagings videnskabelige rådgivende organ, samt gennemførelse og kontrol heraf b) forberedelse og gennemførelse af Euro-BioImagings finansieringsplan c) fremlæggelse hvert år senest den 1. oktober af et budget med detaljerede skøn over Euro-BioImagings forventede indtægter og udgifter for det følgende regnskabsår d) udarbejdelse af Euro-BioImaging ERIC's årsregnskaber e) forberedelse og forhandling af serviceleveranceaftaler med Euro-BioImaging-knudepunkter f) deltagelse i Euro-BioImagings bestyrelsesmøder uden stemmeret g) udarbejdelse af dagsordenen for Euro-BioImagings bestyrelsesmøder og forberedelse af bestyrelsens rådslagninger og afstemninger h) informering af Euro-BioImagings bestyrelse om alle relevante spørgsmål vedrørende Euro-BioImaging, der enten kræver en beslutning eller en bekræftelse i) ledelse, udnævnelse og afskedigelse af personale på Euro-BioImaging Hubs kontor som fastsat i artikel 14 samt j) udarbejdelse af den årlige aktivitetsrapport til Europa-Kommissionen som fastsat i artikel 36.

Artikel 31 Euro-BioImagings videnskabelige rådgivende organ 1. Euro-BioImagings videnskabelige rådgivende organ skal føre tilsyn med den videnskabelige, etiske, tekniske og forvaltningsmæssige kvalitet af Euro-BioImaging ERICs aktiviteter i Euro-BioImaging Hub'en og Euro-BioImaging-knudepunkterne og i den forbindelse yde rådgivning til Euro-BioImagings bestyrelse og Euro-BioImagings direktorat. 2. Euro-BioImagings videnskabelige rådgivende organ skal bestå af højtkvalificerede, internationalt anerkendte videnskabsfolk og etiske eksperter, som udvælges på grundlag af deres kompetencer inden for alle aspekter af Euro-BioImaging ERIC's aktiviteter. Medlemmerne af Euro-BioImagings videnskabelige rådgivende organ udnævnes personligt og ikke som repræsentanter for Euro-BioImaging ERIC-medlemmer. 3. Euro-BioImagings direktorat skal efter at høre hørt Euro-BioImaging ERIC-medlemmerne foreslå en liste med kandidater, på grundlag af hvilken medlemmerne af Euro-BioImagings videnskabelige rådgivende organ udpeges af Euro-BioImagings bestyrelse. 4. Euro-BioImagings bestyrelse skal godkende det rådgivende organs mandat. Det rådgivende organ fastsætter selv sin forretningsorden.

Artikel 32 Euro-BioImagings panel af knudepunkter 1. Euro-BioImagings panel af knudepunkter skal rådgive Euro-BioImagings direktorat om Euro-BioImagings aktiviteter. 2. Euro-BioImagings panel af knudepunkter skal bestå af repræsentanter for Euro-BioImaging-knudepunkter. 3. Euro-BioImagings bestyrelse skal godkende panelets mandat. Panelet fastsætter selv sin forretningsorden.

Artikel 33 Det rådgivende panel for Euro-BioImagings industriråd (EBIB's rådgivende panel) 1. EBIB's rådgivende panel skal yde rådgivning til Euro-BioImagings direktorat om de industrirelaterede behov og initiativer, som Euro-BioImaging bør beskæftige sig med. 2. EBIB's rådgivende panel skal bestå af højtkvalificerede eksperter fra relevante virksomheder. 3. Euro-BioImagings bestyrelse skal godkende det rådgivende panels mandat. EBIB's rådgivende panel fastsætter selv sin forretningsorden.

KAPITEL 7

DIVERSE

Artikel 34 Politik vedrørende etiske, juridiske og sociale konsekvenser Euro-BioImagings bestyrelse vedtager en politik vedrørende etiske, juridiske og sociale konsekvenser, som skal styre Euro-BioImaging ERIC's aktiviteter. Dens gennemførelse skal evalueres af Euro-BioImagings videnskabelige rådgivende organ.

Artikel 35 Datapolitik 1. Det skal generelt tilstræbes at anvende principperne for open source og open access. 2. Euro-BioImaging ERIC udstikker retningslinjer (bl.a. på sit websted) for brugerne for at sikre, at forskning, som er udført ved hjælp af materiale, der er stilles til rådighed via Euro-BioImaging ERIC, udføres under overholdelse af dataejernes rettigheder og det enkelte menneskes ret til privatliv. 3. Euro-BioImaging ERIC skal sikre, at brugerne accepterer adgangsbetingelserne og -vilkårene, samt at der er indført passende sikkerhedsforanstaltninger for intern lagring og håndtering. 4. Euro-BioImaging ERIC fastlægger ordninger for undersøgelse af påståede overtrædelser af sikkerheden og fortroligheden i forbindelse med forskningsdata.

Artikel 36 Rapportering til Europa-Kommissionen 1. Euro-BioImaging ERIC udarbejder en årlig aktivitetsrapport, hvori der navnlig redegøres for de videnskabelige, operationelle og finansielle aspekter af dets aktiviteter. Rapporten godkendes af Euro-BioImagings bestyrelse og sendes til Europa-Kommissionen og de berørte offentlige myndigheder senest seks måneder efter det pågældende regnskabsårs udgang. Rapporten gøres offentligt tilgængelig på Euro-BioImaging ERIC's websted. 2. Euro-BioImaging ERIC skal underrette Europa-Kommissionen om omstændigheder, der kan bringe det i alvorlig fare for ikke at kunne udføre sine opgaver, eller som kan hindre det i at overholde de betingelser, der er fastsat i forordning (EF) nr. 723/2009.

Artikel 37 Gældende lovgivning Euro-BioImaging ERIC's interne funktion skal styres af: a) EU-retten, navnlig forordning (EF) nr. 723/2009 og de afgørelser, der er omhandlet i artikel 6, stk. 1, litra a), og artikel 12, stk. 1, i nævnte forordning b) lovgivningen i den stat, hvor Euro-BioImaging ERIC har sit vedtægtsmæssige hjemsted, for så vidt angår spørgsmål, der ikke eller kun delvis er reguleret af de retsakter, der er omhandlet i litra a) samt c) disse vedtægter og gennemførelsesbestemmelserne hertil.

Artikel 38 Tvister 1. Euro-BioImaging ERIC og Euro-BioImaging ERIC-medlemmer skal stræbe efter at finde en mindelig løsning på eventuelle tvister. 2. Den Europæiske Unions Domstol er den kompetente instans for retstvister vedrørende Euro-BioImaging ERIC blandt Euro-BioImaging ERIC-medlemmer og/eller Euro-BioImaging ERIC-observatører, tvister mellem medlemmer og/eller observatører og Euro-BioImaging ERIC og tvister, som Unionen er part i. 3. Ved tvister mellem Euro-BioImaging ERIC og tredjeparter gælder EU-lovgivningens bestemmelser om jurisdiktion. I tilfælde, der ikke er omfattet af EU-bestemmelserne, er det lovgivningen i den stat, hvor Euro-BioImaging ERIC har sit vedtægtsmæssige hjemsted, der afgør, hvilken instans der har kompetence til at bilægge sådanne tvister. 4. Det gælder undtagelsesvist for EMBL, at tvisterne skal henvises til voldgift, hvis de ikke kan løses i mindelighed. Den Faste Voldgiftsrets frivillige regler for voldgift, der berører internationale organisationer og stater, og som er gældende på tidspunktet for ikrafttræden af Kommissionens gennemførelsesafgørelse om etablering af Euro-BioImaging ERIC, finder anvendelse. Det er generalsekretæren for Den Faste Voldgiftsret, der udpeger voldgiftsmanden efter modtagelse af en skriftlig anmodning fra en af parterne.

Artikel 39 Privilegier og immuniteter Intet i vedtægterne kan fortolkes som afgivelse af privilegier eller immunitet, der er tildelt EMBL i medfør af dens oprettelsesdokumenter eller international ret.

Artikel 40 Konsoliderede vedtægter og tilgængelighed Vedtægterne ajourføres og offentliggøres på Euro-BioImaging ERIC's websted og på dets vedtægtsmæssige hjemsted.

Artikel 41 Bestemmelser om oprettelse 1. Efter ikrafttrædelsen af Kommissionens afgørelse om etablering af Euro-BioImaging ERIC indkalder den stat, hvor Euro-BioImaging ERIC har sit vedtægtsmæssige hjemsted, hurtigst muligt til det første møde i bestyrelsen. Euro-BioImagings bestyrelses forretningsorden skal vedtages på dette møde, jf. afstemningsreglerne i artikel 29, stk. 8, litra i). 2. Inden det første møde og senest 45 kalenderdage efter ikrafttrædelsen af Kommissionens afgørelse om etablering af Euro-BioImaging ERIC underretter den pågældende stat stiftende medlemmer af Euro-BioImaging ERIC, dets medlemmer og observatører om alle specifikke, uopsættelige retlige foranstaltninger, der skal træffes på vegne af Euro-BioImaging ERIC. De retlige foranstaltninger gennemføres af en af den relevante stat bemyndiget person, medmindre et stiftende medlem af Euro-BioImaging ERIC gør indsigelse senest fem arbejdsdage efter at være blevet underrettet.

(1) Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (EUT 206 af 8.8.2009, s. 1).

(2) Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

(3) Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).

(4) Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12).